ΚΑΝΟΝΙΣΜΟΣ (ΕΟΚ) αριθ. 1792/93 ΤΗΣ ΕΠΙΤΡΟΠΗΣ της 30ής Ιουνίου 1993 για τροποποίηση του κανονισμού (ΕΟΚ) αριθ. 3900/92 για τη θέσπιση των ειδικών λεπτομερειών εφαρμογής του κοινοτικού καθεστώτος εισαγωγής κονσερβών τόνου, παλαμίδας και σαρδέλλας και για τον καθορισμό των ποσοτήτων των εν λόγω προϊόντων που επιτρέπεται να εισαχθούν το 1993 και για τη διάθεση ειδικών διατάξεων για την έκδοση εγγράφων εισαγωγής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3759/92 του Συμβουλίου της 17ης Δεκεμβρίου 1992 περί κοινής οργανώσεως αγοράς στον τομέα των αλιευομένων προϊόντων και των προϊόντων υδατοκαλλιέργειας (1), όπως τροποποιήθηκε από τον κανονισμό (ΕΟΚ) αριθ. 697/93 (2),

Εκτιμώντας:

ότι ο κανονισμός (ΕΟΚ) αριθ. 3900/92 της Επιτροπής (3) καθόρισε την ποσότητα κονσερβών ορισμένων ειδών τόνου και παλαμίδας που επιτρέπεται να εισαχθούν στην Κοινότητα, το 1993, σε 74 100 τόνους κατ' ανώτατο όριο-

ότι η Ομοσπονδιακή Δημοκρατία της Γερμανίας κοινοποίησε στη συνέχεια στην Επιτροπή διόρθωση του όγκου εισαγωγής των προϊόντων του έτους 1991, έτος που αποτελεί το έτος αναφοράς για τον υπολογισμό των ποσοτήτων που επιτρέπεται να εισαχθούν- ότι η διόρθωση αυτή αφορά αύξηση 1 164 τόνων-

ότι πρέπει, κατά συνέπεια, να αυξηθεί ανάλογα ο επιτρεπόμενος όγκος εισαγωγών των προϊόντων για το 1993 μετά από διόρθωση με εφαρμογή του συντελεστή προόδου που προκύπτει από τη μέθοδο η οποία θεσπίστηκε με το άρθρο 21 παράγραφος 2 του κανονισμού (ΕΟΚ) αριθ. 3759/92 και να τροποποιηθεί για το σκοπό αυτό ο κανονισμός (ΕΟΚ) αριθ. 3900/92-

ότι η αύξηση των διαθέσιμων ποσοτήτων επιτρέπει στους εμπορικούς φορείς οι οποίοι αναφέρονται στο άρθρο 3 παράγραφος 1 στοιχείο β) του κανονισμού (ΕΟΚ) αριθ. 3900/92 να ανοίξουν εκ νέου το δικαίωμα στην εισαγωγή- ότι, ωστόσο, δεδομένου του χαμηλού επιπέδου των διαθέσιμων ποσοτήτων για τους εν λόγω εμπορικούς φορείς, πρέπει να προβλεφθούν, κατ' εξαίρεση, ειδικές λεπτομέρειες κατακύρωσης αυτών των ποσοτήτων-

ότι η Επιτροπή Διαχείρισης Προϊόντων Αλιείας δεν διατύπωσε γνώμη εντός της προθεσμίας που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον πίνακα που εμφαίνεται στο άρθρο 1 παράγραφος 2 του κανονισμού (ΕΟΚ) αριθ. 3900/92, στη στήλη "ποσότητες", ο αριθμός "74 000" αντικαθίσταται από τον αριθμό "75 500".

Άρθρο 2

Αιτήσεις εγγράφων εισαγωγής σύμφωνα με το άρθρο 3 παράγραφος 1 στοιχείο β) του κανονισμού (ΕΟΚ) αριθ. 3900/92 είναι δυνατόν να υποβληθούν για μια συνολική ποσότητα 210 τόνων, δηλαδή 15 τόνοι κατά αίτηση.

Κατά παρέκκλιση από το άρθρο 4 παράγραφος 2 του κανονισμού (ΕΟΚ) αριθ. 3900/92, εάν οι αιτούμενες ποσότητες υπερβαίνουν τη διαθέσιμη ποσότητα, η Επιτροπή προβαίνει σε κλήρωση των αιτήσεων που ανακοινώνονται την ίδια ημέρα σύμφωνα με το άρθρο 4 παράγραφος 1 του κανονισμού (ΕΟΚ) αριθ. 3900/92 και άρει τη δυνατότητα έκδοσης των εγγραφών εισαγωγής από τα κράτη μέλη, για τις μεταγενέστερες αιτήσεις.

Για το σκοπό αυτό, οι αρμόδιες εθνικές αρχές ανακοινώνουν στην Επιτροπή τον ονομαστικό κατάλογο των εμπορικών φορέων που υπέβαλαν αίτηση.

Άρθρο 3

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 388 της 31. 12. 1992, σ. 1.

(2) ΕΕ αριθ. L 76 της 30. 3. 1993, σ. 12.

(3) ΕΕ αριθ. L 392 της 31. 12. 1992, σ. 26.